ଅମ୍ରିତା ରାଓ  (ଜନ୍ମ: ୭ ଜୁନ ୧୯୮୧) ଜଣେ ଭାରତୀୟ କଥାଚିତ୍ର ଅଭିନେତ୍ରୀ ଏବଂ ମଡେଲ  । ସେ ମୁଖ୍ୟତଃ ହିନ୍ଦୀ ଚଳଚ୍ଚିତ୍ରରେ ଅଭିନୟ କରନ୍ତି । ଏଥି ସ‌ହ ସେ କିଛି ତେଲୁଗୁ କଥାଚିତ୍ରରେ ଅଭିନୟ କରିଛନ୍ତି । ମୁମ୍ବାଇରେ ଜନ୍ମ ହୋଇଥିବା ଅମ୍ରିତା ୨୦୦୨ ମସିହାରେ ଅବ୍ କେ ବରଷ୍ ଚଳଚ୍ଚିତ୍ର ଜରିଆରେ ଅଭିନୟ ଜଗତରେ ପ୍ରବେଶ କରିଥିଲେ ଏବଂ ଏହି ଚଳଚ୍ଚିତ୍ର ପାଇଁ ତାଙ୍କୁ ଫିଲ୍ମ‌ଫେୟାରରେ ଶ୍ରେଷ୍ଠ ନବାଗତା ଭାବରେ ମନୋନୀତ ହୋଇଥିଲେ । ୨୦୦୬ରେ ମୁକ୍ତିଲାଭ କରିଥିବା ବିବାହ ଚଳଚ୍ଚିତ୍ରରେ ଅମ୍ରିତାଙ୍କର ଭୂମିକା ଅଧିକ ଲୋକପ୍ରିୟ ଥିଲା । ୨୦୦୮ରେ ମୁକ୍ତିଲାଭ କରିଥିବା ୱେଲକମ୍ ଟୁ ସାଜ୍ଜନପୁର ଏବଂ ୨୦୦୪ର ମେଁ ହୁଁ ନା ପାଇଁ ଅମ୍ରିତାଙ୍କୁ ଷ୍ଟାରଡଷ୍ଟ ଶ୍ରେଷ୍ଠ ଅଭିନେତ୍ରୀ ଏବଂ ଫିଲ୍ମ‌ଫେୟାରରେ ଶ୍ରେଷ୍ଠ ସ‌ହକାରୀ ଅଭିନେତ୍ରୀ ଭାବରେ ମନୋନୀତ କରାଯାଇଥିଲା । ଅମ୍ରିତାଙ୍କୁ ବଲିଉଡ୍‌ର ସର୍ବୋକୃଷ୍ଟ ନାୟିକା ଭାବରେ ଅନେକ ଗଣମାଧ୍ୟମ ସମ୍ବୋଧିତ କରିଛନ୍ତି । ୨୦୧୧ରେ ଟାଇମ୍‌ସ୍ ଅଫ୍ ଇଣ୍ଡିଆ ଅମ୍ରିତାଙ୍କୁ ୨୦୧୧ର ୫୦ ଶ୍ରେଷ୍ଠ ବାଞ୍ଛନୀୟ ମହିଳାଙ୍କ ମଧ୍ୟରେ ସ୍ଥାନୀତ କରିଥିଲା । ପ୍ରାରମ୍ଭିକ ଜୀବନ ଅମ୍ରିତା ୭ ଜୁନ ୧୯୮୧ରେ ମୁମ୍ବାଇରେ ଜନ୍ମଗ୍ରହଣ କରିଥିଲେ । ତାଙ୍କ ବାପା ଦୀପକ ରାଓ ଜଣେ ବିଜ୍ଞାପନ କମ୍ପାନୀର ମାଲିକ । ତାଙ୍କ ସାନ ଭଉଣୀ ପ୍ରୀତିକା ରାଓ ଜଣେ ମଡେଲ ଏବଂ ଦକ୍ଷିଣ ଭାରତୀୟ କଥାଚିତ୍ର ଅଭିନେତ୍ରୀ । ଅମ୍ରିତା କାନୋସ୍ସା କନଭେଣ୍ଟ ଗାର୍ଲସ୍ ସ୍କୁଲରୁ ବିଦ୍ୟାଳୟ ଶିକ୍ଷା ଏବଂ ସୋଫିଆ କଲେଜ, ମୁମ୍ବାଇରୁ ମନସ୍ତ‌ତ୍ୱ ବିଜ୍ଞାନରେ ସ୍ନାତକ ହାସଲ କରିଥିଲେ । ଅମ୍ରିତା ତାଙ୍କ ପରିବାରକୁ ଏକ ସମ୍ଭ୍ରାନ୍ତ ପରିବାର ଭାବରେ ବର୍ଣ୍ଣନା କରିଛନ୍ତି । ତାଙ୍କ ପରିବାର ଏକ ପାରମ୍ପାରିକ, ହିନ୍ଦୁ ଭାରତୀୟ ପରିବାର ଏବଂ ସେ ଜଣେ ଉଦାରବାଦୀ ବୋଲି କ‌ହିଛନ୍ତି । ତାଙ୍କ ମାତୃଭାଷା ହେଉଛି ତେଲୁଗୁ । ସେ ତେଲୁଗୁ ସ‌ହ ମାରାଠୀ, ହିନ୍ଦୀ ଏବଂ ଇଂରାଜୀ ଭାଷାରେ କଥାବାର୍ତ୍ତା କରିପାରନ୍ତି । ଅଭିନୟ ଜୀବନ ୨୦୦୨-୨୦୦୬ ଅମ୍ରିତା ଚଳଚ୍ଚିତ୍ରରେ ଅଭିନୟ କରିବା ପୂର୍ବରୁ ତାଙ୍କ କଲେଜ ପଢ଼ିବା ସମୟରେ ପ୍ରଥମେ କିଛି ବିଜ୍ଞାପନରେ ଅଭିନୟ କରିଥିଲେ । ସେ ୨୦୦୨ରେ ୧୭ ବର୍ଷ ବୟସରେ ଏକ ଆଲବମ୍ ୱୋଃ ପ୍ୟାର ମେରା ଜରିଆରେ ଦର୍ଶକଙ୍କ ସମ୍ମୁଖକୁ ଆସିଥିଲେ । ୨୦୦୨ରେ ଅମ୍ରିତା ହିନ୍ଦୀ କଥାଚିତ୍ର ଅବ୍ କେ ବରଷ୍ ଜରିଆରେ ଅଭିନୟ ଜଗତରେ ପ୍ରବେଶ କରିଥିଲେ । ଏହି ଚଳଚ୍ଚିତ୍ରରେ ଅମ୍ରିତାଙ୍କର ଭୂମିକା ପାଇଁ ତାଙ୍କୁ ସମୀକ୍ଷକମାନେ ପ୍ରଶଂସା କରିଥିଲେ । ୨୦୦୩ରେ ଅମ୍ରିତା ଶାହିଦ କପୁରଙ୍କ ସ‌ହ ଇସ୍କ ଭିସ୍କ ଚଳଚ୍ଚିତ୍ରରେ ଅଭିନୟ କରିଥିଲେ । ଏହି ଚଳଚ୍ଚିତ୍ର ପାଇଁ ତାଙ୍କୁ ଫିଲ୍ମ‌ଫେୟାର ଏବଂ ଆଇଆଇଫାରେ ଶ୍ରେଷ୍ଠ ନବାଗତା ମନୋନୀତ କରାଯାଇଥିଲା । ୨୦୦୪ରେ ଅମ୍ରିତା ମସ୍ତି ଚଳଚ୍ଚିତ୍ରରେ ବିବେକ ଓବାରାଏ, ରିତେଶ ଦେଶମୁଖ, ଅଜୟ ଦେବଗନଙ୍କ ସ‌ହ ଅହବିନୟ କରିଥିଲେ । ଏହି ଭୂମିକାଙ୍କୁ ସମୀକ୍ଷକମାନେ ପସନ୍ଦ କରିଥିଲେ । ଏହାପରେ ସେ ଫାରା ଖାନ୍‌ଙ୍କ ଚଳଚ୍ଚିତ୍ର ମେଁ ହୁଁ ନାରେ ଅଭିନେତା ଶାହାରୁଖ ଖାଁ, ସୁନୀଲ ସେଟ୍ଟୀ, ସୁସ୍ମିତା ସେନ, ଜାୟେଦ୍ ଅଖତାର୍‌ଙ୍କ ସ‌ହ ଅଭିନୟ କରିଥିଲେ । ଏହି ଚଳଚ୍ଚିତ୍ର ପାଇଁ ତାଙ୍କୁ ଫିଲ୍ମ‌ଫେୟାରରେ ଶ୍ରେଷ୍ଠ ସ‌ହକାରୀ ଅଭିନେତ୍ରୀ ମନୋନୀତ କରାଯାଇଥିଲା । ୨୦୦୫ରେ ସେ ଶାହିଦ କପୁର ଏବଂ ସଞ୍ଜୟ ଦତ୍ତଙ୍କ ସ‌ହ ୱାଃ ଲାଇଫ୍ ହୋ ତୋ ୟେସି ଚଳଚ୍ଚିତ୍ରରେ ଅଭିନୟ କରିଥିଲେ । ସେହି ବର୍ଷ ସେ ଶିକାର ଏବଂ ପ୍ୟାରେ ମୋହନ ଭଳି କଥାଚିତ୍ରରେ ଅଭିନୟ କରିଥିଲେ । ୨୦୦୬ରେ ଅମ୍ରିତା ବିବାହ ଚଳଚ୍ଚିତ୍ର ଜରିଆରେ ଅଧିକ ଲୋକପ୍ରିୟ ହୋଇଥିଲେ । ଏହି ଚଳଚ୍ଚିତ୍ରରେ ଅମ୍ରିତାଙ୍କ ସ‌ହ ଶାହିଦ କପୁର, ଆଲୋକ ନାଥ, ଅନୁପମ ଖେର ଆଦି ଅଭିନୟ କରିଥିଲେ । ୧୩ତମ ଷ୍ଟାରସ୍କ୍ରିନ୍ ଆୱାର୍ଡ଼ରେ ତାଙ୍କୁ ଶ୍ରେଷ୍ଠ ଅଭିନେତ୍ରୀ ଭାବରେ ମନୋନୀତ କରାଯାଇଥିଲା । ୨୦୦୭-୨୦୧୧ ୨୦୦୭ରେ ଅମ୍ରିତା ତେଲୁଗୁ ଚଳଚ୍ଚିତ୍ର ଅତିଦୀରେ ଅଭିନେତା ମହେଶ ବାବୁଙ୍କ ସ‌ହ ଅଭିନୟ କରିଥିଲେ । ଏହି ଚଳଚ୍ଚିତ୍ର ପାଇଁ ତାଙ୍କୁ ସମୀକ୍ଷକମାନେ ପ୍ରଶଂସା କରିଥିଲେ । ୨୦୦୮ରେ ଅମ୍ରିତା ମାଇଁ ନେମ୍ ଇସ୍ ଆନ୍ଥୋନୀ ଗୋନ୍‌ସାଲ୍‌ଭସ୍ ଚଳଚ୍ଚିତ୍ରରେ ଅଭିନୟ କରିଥିଲେ । ଏହି ଚଳଚ୍ଚିତ୍ର ପାଇଁ ତାଙ୍କୁ ନାକାରତ୍ମକ ମନ୍ତବ୍ୟ ମିଳିଥିଲା ଏବଂ ଚଳଚ୍ଚିତ୍ରଟୀ ସେତେ ସଫଳ ବ୍ୟବସାୟ କରିପାରିନଥିଲା । ଅମ୍ରିତାଙ୍କ ଭୂମିକାକୁ କିଛି ସମୀକ୍ଷକମାନେ ମଧ୍ୟ ପସନ୍ଦ କରିଥିଲେ । ସେହି ବର୍ଷ ସେ ସୌର୍ଯ୍ୟ ଚଳଚ୍ଚିତ୍ରରେ ଏକ ଅତିଥି କଳାକାର ଭାବରେ ଅଭିନୟ କରିଥିଲେ । ୨୦୦୮ରେ ସେ ଅନ୍ୟ ଏକ ସଫଳ ଚଳଚ୍ଚିତ୍ର ୱେଲକମ୍ ଟୁ ସାଜ୍ଜନ୍‌ପୁରରେ ଅଭିନୟ କରିଥିଲେ । ଏହି ଚଳଚ୍ଚିତ୍ର ପାଇଁ ସେ ଷ୍ଟାରଡଷ୍ଟରେ ଶ୍ରେଷ୍ଠ ଅଭିନେତ୍ରୀ ପୁରସ୍କାର ପାଇଥିଲେ । ୨୦୦୯ରେ ସେ କ୍ରିକେଟ ଉପରେ ପର୍ଯ୍ୟବସିତ ଚଳଚ୍ଚିତ୍ର ଭିକ୍ଟ୍ରିରେ ଅଭିନୟ କରିଥିଲେ । ସେହି ବର୍ଷ ସେ ନିରଜ ଭୋରାଙ୍କ କମେଡ଼ି ଚଳଚ୍ଚିତ୍ର ସର୍ଟକଟ୍‌ରେ ଅଭିନେତା ଅକ୍ଷୟ ଖାନ୍ନାଙ୍କ ସ‌ହ ଅଭିନୟ କରିଥିଲେ । ୨୦୧୧ରେ ଅମ୍ରିତା ଲଭ୍ ୟୁ ମିଷ୍ଟ କଲାକାରରେ ଅଭିନୟ କରିଥିଲେ । ଏହି ଚଳଚ୍ଚିତ୍ରଟି ବ୍ୟବସାୟିକ ବିଫଳ ହୋଇଥିଲା । ୨୦୧୩-ଏବେଯାଏଁ ଚଳଚ୍ଚିତ୍ର ଜଗତରୁ ଦୁଇ ବର୍ଷ ଦୂରେଇ ରହିବା ପରେ ଅମ୍ରିତା ୨୦୧୩ରେ ଜଲି ଏଲ୍ଏଲ୍‌ବିରେ ମୁଖ୍ୟ ଭୂମିକାରେ ଅଭିନୟ କରିଥିଲେ । ଏହି ଚଳଚ୍ଚିତ୍ରଟି ଜାତୀୟ ଚଳଚ୍ଚିତ୍ର ପୁରସ୍କାର ପାଇଥିଲା । ଏହି ଚଳଚ୍ଚିତ୍ରରେ ଅମ୍ରିତାଙ୍କର ଅଭିନୟକୁ ସମସ୍ତେ ପସନ୍ଦ କରିଥିଲେ । ଏହାପରେ ୨୦୧୩ରେ ସେ ସନି ଦେଓଲଙ୍କ ସ‌ହ ସିଂ ସାହବ ଦ ଗ୍ରେଟ ଚଳଚ୍ଚିତ୍ରରେ ଅଭିନୟ କରିଥିଲେ । ବୈବାହିକ ଜୀବନ ଅମ୍ରିତା ତାଙ୍କ ୭ବର୍ଷର ପ୍ରେମିକ ଆର୍‌ଜେ ଅନ୍ମୋଲଙ୍କୁ ୧୫ ମ ଇ ୨୦୧୬ରେ ମୁମ୍ବାଇରେ ବିବାହ କରିଥିଲେ । ଅଭିନୀତ କଥାଚିତ୍ର ୨୦୦୨: ଅବ୍ କେ ବରଷ୍ ୨୦୦୨: ଦ ଲିଜେଣ୍ଡ ଅଫ୍ ଭଗତ୍ ସିଂହ ୨୦୦୩: ଇସ୍କ ଭିସ୍କ ୨୦୦୪: ମସ୍ତି ୨୦୦୪: ମେଁ ହୁଁ ନା ୨୦୦୪: ଦିୱାର ୨୦୦୫: ୱା ଲାଇଫ୍ ହୋ ତୋ ୟେସି